ยืนยันรัฐบาลพร้อมร่วมทำงาน เพื่อขับเคลื่อน พัฒนากรุงเทพฯ ให้ดียิ่งขึ้น
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม แสดงความยินดีกับนายชัชชาติ สิทธิพันธุ์ ที่ได้รับความไว้วางใจจากพี่น้องชาวกรุงเทพมหานครเลือกเป็นผู้ว่าราชการกรุงเทพมหานคร โดยนายกรัฐมนตรียืนยัน รัฐบาลพร้อมร่วมทำงานกับนายชัชชาติและทีมงานทุกคน เพื่อขับเคลื่อนและพัฒนา ซึ่งอะไรที่เป็นผลดี มีประโยชน์ต่อชาวกรุงเทพมหานคร รัฐบาลพร้อมสนับสนุน ตามที่รัฐบาลเองก็มีนโยบายชัดเจนเพื่อคุณภาพชีวิตที่ดีของพี่น้องชาวกรุงเทพมหานคร ให้ดียิ่งขึ้นต่อไปนายกรัฐมนตรียังย้ำด้วยว่า ไม่ว่าใครจะเป็นผู้ว่าราชการกรุงเทพมหานครและมาจากพรรคการเมืองไหน ในฐานะนายกรัฐมนตรีพร้อมทำงานร่วมกับทุกคน โดยยึดผลประโยชน์ของประเทศชาติเป็นหลัก